**АБАЙ ҚҰНАНБАЙҰЛЫ ШЫҒАРМАЛАРЫНДАҒЫ ОҚУ-БІЛІМ**  
 Бүгінгі өркениетті елдер қатарында болу, әлемдік білім кеңістігінен ойып тұрып орын алу- басты мақсат. Жаңа білім жүйесінде бала бойына білім, білік, дағдыдан бөлек, соның тұлға болып қалыптасуына баса мән беріледі. Әсіресе ұстаздар қауымына түсетін жүк салмағы қомақты. Өткені, олар тұлға болып қалыптасу жолында ұлттық тәлім-тәрбиені сіңірте отырып, рухани жан дүниесін байыту міндеті тұр. Ары бармай-ақ, Абай Құнанбайұлының шығармашылығына жүгінетініміз сөзсіз.   
 Абайдың қай өлеңін алып қарасан да рухани тәрбиелік мәні зор, жастарды ілім-білімге шақырады. Мысалы, 1886 жылы Абай ақындық жолында програмды үлкен өрісті ақындық жеміс беру кезеңі болды. Өлеңдерінде бар буын түгел қамтылады. Әуелі ата-аналар болып, кейін жігіттерге арнайды. Енді «Интернатта оқып жүр» деп балаларға оралады. Өлеңді қоғам тіршілігін көрсететін құрал екенін түсінеді. Абай мораль тәрбиесімен қауымды түзеуге болады деп түсінген. Өйткені, Абай қазақ арасындағы берекесіздіктің және басқа кемшіліктердің тұп тамыры надандығында, оқымағандығында деп түсінеді де, халқының «көңіл көзің», яғни сана сезімін жетілдіру үшін қазақ жастарын оқуға, білім алуға шақырады. Ол:   
 « Мен жазбаймын өлеңді ермек үшін,  
 Жоқ-барды, ертегіні термек үшін,  
 Көкірегі сезімді, ойы орамды,  
 Жаздым үлгі жастарға бермек үшін»,-деп бар үмітін оқуға талапты жастарға жүктейді.  
 Өзі туралы айтқанда:  
 « Жасымда ғылым бар деп ескермедім,  
 Пайдасын көре тура тексермедім.  
 Ер жеткен соң түспеді уысыма,  
 Қолымды мезгілінен кеш сермедім»,-дейді де, оқыған өз балалары жайында:

« Баламды медресеге біл деп бердім,  
 Қызмет қылсын, шен алсын деп бермедім»,- дей келе , оқығанда әкім болу үшін емес, ғалым болып дүние тану үшін оқу керек екенін еске салады.   
 «Көңілді түгел айтып болмайды екен, менің кеудем сендерге сандықпен тең» деген Абай сөзіне илансақ, ақынның көкірек көзін ашатын аса сәтті, дәмді өлеңдерін талдап, тереңдеген сайын арғы-бергі әлем әдебиетінен мол сусындаған сырына қаныға түсеміз. Оның «Жасымда ғылым бар деп ескермедім» деген 14 жолдық шағын өлеңнің барлық сөзі, барлық тіркесі сырт қарағанда оңай әрі жеңіл сияқты көрінеді. Бірақ, ол әсте олай емес. «Жасымда ғылым бар деп ескермедім» деген жолдағы ғылым сөзі осы күнгі біздің түсінігіміздегі ғылым болып қолданып тұр ма деген ой да тастайды. Абай арабтың бұл сөзін екі мағынада қолданған. Біріншісі-оқу, білімнің синонимі ретінде қолданылса, екіншісі тура мағынасында берілген.  
 Сондай-ақ, Абайдың өмірлік бағдарламасы, жаңа Абай екенін көрсететін өлеңі 1885ж. «Жасымда ғылым бар деп ескермедім» деген өлеңі ұлы ақынның өкініші іспеттес. Мұнда үлгілі, жемісті өкініш айтылады. Кейінгілерге үлгі ретінде айтылады. Бұл сол замандағы барлық саналы ата-ананың өкініші еді. «Бұл мақрұм қалмағыма кім жазалы?» дейді. Бұл «мақрұм» қалған Абай сол кезде Пушкин, Лермонтов, Толстой, Щедрин, Крылов т.б. біледі. Сонда да білген сайынғы білімге қомағайлықты көрсетеді.   
 Атақты «Ғылым таппай мақтанба» деген өлеңінің осы жолындағы ғылым сөзі, жалпы оқу оқып, сауатты болу, білім алу дегенді білдіреді. Бұл өлеңде ол ақын өз балаларын оқытуды өзгелерге үлгі етіп ұсынады.   
 Қазіргі нарық қаспағына қарамастан, «Интернатта оқып жүр» өлеңіндегідей, «жаңа өспірім, көк өрім», «талай қазақ баласының» жоғары оқу орнына түсуге талпынысы азайған жоқ. Бірақ көпшілігінің мамандық таңдаудағы ой-өрісі Абай келтірілгендей өзгеріссіз. Яғни, ол: «Я тілмаш, адвокат-болсам деген бәрінде ой»,- деген бас қамынан аспайтын тар мақсат. Және де Абай мұнын мұрат бола алмайтындығын айтады. Бүгінгі нарық заманындағы бизнес, маркетинг, менеджмент сияқты сұраныстағы мамандықтарға бет бұрады.  
 Абайдың шығармаларында жастарды оқу-білімге шақыру қазір де өзекті, тіпті, қай уақытта да өзектілігін жоғалпайды деп білемін. Иә, қазіргі таңда сол кездегідей халық надан емес. Алайда бір күнін босқа өткізіп жүрген жастар жетерлік. Ондай жандарға ақынның:  
 «Сен де бір кірпіш дүниеге,  
 Кеттігін тап та бар қалан»,-деп үгіт жасағын келеді. Сонымен қатар, өзін түгелімен ғылымға арнап, бірнеше тіл біліп, елімізде ғана емес, шетелде белгілі болып жүрген жас өрендер де жоқ емес. Соларға қарап өзін де бір марқайып қаласың, шіркін.   
 Қорыта айтқанда, Абай шығармашылығына зер салғанда, оның білім мен ғылым жайлы ой-пікірлері, көркемдік сөз әдемі әлі күнге дейін маңызы мен мәнін жоғалтпағанына көзіміз жетеді. Білім мен ғылымды ұлы Абай бекерге сөз етпегеніне терең түйсінеміз. Келешектің сөзін ту еткен қасиетіне бас иеміз. Қасиеті мен киесі мол ұлағатты сөздерін бойтұмардай сақтап жүруіміздің сыры да осында.

**Мақала дайындаған Жезқазған қаласының №7 мектеп-лицейінің бастауыш сынып мұғалімі Мырзасариева Марзия Есенбекқызы**